Premierul Viorica Dăncilă a făcut confuzie între „predilecţii” şi „predicţii”, în declaraţia de dinaintea şedinţei de Guvern de joi. Astfel, referindu-se la date ale INS, ea a spus că „sunt date oficiale care arată faptul că Guvernul a avut dreptate şi care infirmă, cu argumente incontestabile, predilecţiile opoziţiei, aşa-zişilor analişti sau, mai grav, a unor instituţii publice”.

Viorica Dăncilă a prezentat, înaintea şedinţei de Guvern de joi, date ale Institutului Naţional de Statistică privind creşteri în diferite sectoare economice.

„Sunt date oficiale care arată faptul că Guvernul a avut dreptate şi care infirmă, cu argumente incontestabile, predilecţiile opoziţiei, aşa-zişilor analişti sau, mai grav, a unor instituţii publice”, a spus Dăncilă, făcând confuzie între „predilecţii” şi „predicţii”. Totodată, premierul a greşit spunând „a unor instituţii publice”, forma corectă fiind „ale unor instituţii publice”.

Definiții dexonline.ro:

PREDILÉCȚIE, predilecții, s. f. Înclinație, atracție deosebită pentru cineva sau ceva; preferință. ◊ Loc. adj. De predilecție = preferat, favorit. ◊ Loc. adv. Cu(sau de) predilecție = de preferință, mai ales, îndeosebi. – Din fr. prédilection.

PREDÍCȚIE, predicții, s. f. (Livr.) Prevestire. [Pr.: -ți-e. – Var.: predicțiúne s. f.] – Din fr. prédiction, lat. preadictio, -onis.